ฟิวเจอร์สSET50ขาดทุนยับถูกบังคับขาย
SET 50 ฟิวเจอร์ส ถูกเรียกหลักประกันเพิ่ม ถึงจุดฟอร์ซเซลตั้งแต่เปิดตลาด ให้เวลา 1 ชั่วโมงแก้มือ
29 ต.ค. 2565

SET 50 ฟิวเจอร์ส ถูกเรียกหลักประกันเพิ่ม ถึงจุดฟอร์ซเซลตั้งแต่เปิดตลาด ให้เวลา 1 ชั่วโมงแก้มือ 
มาร์เก็ตติง เปิดเผยว่า ตลาดหุ้นที่ปรับตัวลงแรงกว่า 30 จุด ตั้งแต่เปิดการซื้อขายวันที่ 13 มิ.ย. 2556 ทำให้โบรกเกอร์สั่งให้เจ้าหน้าที่ (มาร์เก็ตติง) ติดต่อลูกค้าที่เล่นในตลาดฟิวเจอร์ส โดยเฉพาะ SET 50 Futures ให้มาวางหลักประกันเพิ่ม เพราะดัชนีหุ้นที่ปรับตัวลงแรงถึงระดับที่ซื้อสัญญาล่วงหน้าไว้ จะต้องถูกบังคับขายทันที (ฟอร์ซเซล) 
อย่างไรก็ตาม โบรกเกอร์ได้ให้เวลาลูกค้าเตรียมความพร้อมโดยกำหนดให้นำหลักประกันมาวางเพิ่มภายในระยะเวลา 1 ชั่วโมง และเมื่อถึงเวลากำหนดแล้วไม่มาวางหลักประกันเพิ่มถึงจะบังคับขาย ส่วนใหญ่ลูกค้ามาวางเงินเพิ่ม เพราะยังมีความเชื่อว่าตลาดหุ้นจะมีโอกาสรีบาวด์ แต่ก็มีลูกค้าบางคนปิดสถานะ เนื่องจากไม่มีเงินแล้วหรือมองทิศทางตลาดหุ้นเป็นขาลงอีกระยะหนึ่ง
แหล่งข่าวเปิดเผยว่า แนวโน้มตลาดหุ้นยังมีความผันผวน ไม่แนะนำให้เล่นอนุพันธ์ โดยเฉพาะใบสำคัญแสดงสิทธิ (วอร์แรนต์) เนื่องจากมีโอกาสได้รับความเสียหายมากแม้นักลงทุนต่างชาติพลิกมาซื้อเป็นวันแรกจำนวนกว่าพันล้านบาท แต่ก็ไม่เชื่อว่าจะหยุดขายหุ้นเพราะยังมีตัวแปรเรื่องมาตรการคิวอียังไม่ชัดเจน
นายศราวุธ เตโชชวลิต ผู้อำนวยการอาวุโสฝ่ายวิจัย บล.อาร์เอชบี โอเอสเค (ประเทศไทย) กล่าวว่า การซื้อขาย SET 50 Futures ผันผวนมากจากปัจจัยภายในประเทศและต่างประเทศ โดยช่วงเช้าลงไปต่ำสุดที่ 903 จุด และดีดกลับในช่วงบ่าย ซึ่งขึ้นไปสูงสุดที่ 944 จุด หลังจากที่ตลาดหลักทรัพย์ไม่มีมาตรการพิเศษอะไรออกมา
นอกจากนี้ ค่าเงินบาทพลิกจากอ่อนมาแข็งค่าขึ้นมาเล็กน้อย ซึ่งตลาดคาดว่าธนาคารแห่งประเทศไทยเข้าไปแทรกแซงเพื่อไม่ให้อ่อนค่าเร็วเกินไป
อย่างไรก็ตาม ในช่วงสั้นยังมีความเสี่ยง และจากนี้ไปต้องติดตามปัจจัยต่างประเทศ โดยธนาคารกลางสหรัฐ (เฟด) จะมีการประชุมในวันที่ 18-19 มิ.ย.นี้ ให้แนวรับที่ 900 จุด และแนวต้านที่ 950 จุด หากปรับขึ้นไม่ถึงระดับ 950 จุด ให้เล่นฝั่ง Short (ขาย)
ด้านสำนักหักบัญชี (ประเทศไทย) ได้เพิ่มอัตราการวางหลักประกัน SET 50 Index Futures จาก 55,100 บาท เป็น 76,000 บาท ซึ่งจะมีผลอย่างเป็นทางการในวันพุธที่ 19 มิ.ย.นี้